Maximillian Ciantar, ġie mmannettjat illejla min-numru ta’ pulizija li ssejħu quddiem id-Dipartiment tal-Emerġenza fl-Isptar Mater Dei wara li rreaġixxa għall-istess pulizija li waslu fuq il-post wara rapport li sarilhom mill-awtoritajiet tal-isptar Mater Dei. Sorsi qrib l-Isptar qalu lil tvm.com.mt li Ciantar qabad “jitkessaħ” fuq il-post, bil-pulizija  tar-Rapid Intervention Unit ma jkollhomx għażla oħra ħlief li jimmanettjawh. Ciantar kien qiegħed jinżamm l-Isptar Mater Dei wara li kmieni waranofsinhar  ġie arrestat mill-Pulizija wara li ħabat bil-karozza, hedded lis-sewwieqa u baqa’ sejjer. L-inċident seħħ fin-nofsiegha ta’ wara nofsinhar fi Triq Stefano Zerafa fil-Marsa. tvm.com.mt  hu infurmat li Ciantar kien qed isuq mingħajr il-liċenzja tas-sewqan għax hi sospiża b’sentenza tal-Qorti. Iż-żagħżugħ allegatament ħabat, niżel mill-karozza, hedded lil mara, reġa’ rikeb fil-karozza u apposta saq għal ġol-vettura tal-mara u mbagħad ħarab minn fuq il-post bil-karozza b’kollox. Dan wara li qalilha “trid iżjed” u reġa’ daħal fiha bil-vettura tiegħu. Il-Pulizija tar-Rapid Intervention Unit flimkien ma’ dawk tad-Distrett bdew tfittxija intensiva għalih f’diversi postijiet, fejn aktar tard instab fir-residenza tiegħu. tvm.com.mt jinsab informat li Ciantar instab mill-pulizija taħt l-effett tad-droga fejn reġa’ ttieħed l-Isptar Mater Dei għal aktar kura fejn baqa’ jinżamm sakemm ġie mmannettjat illejla ħdejn id-Dipartiment tal-Emerġenza. Fl-2011, Maximillian Ciantar kien fl-aħbarijiet wara li ntbagħat il-Ħabs, inqas minn ġimgħa u nofs wara li ħareġ minn Kordin fejn kien qed jiskonta sentenza fuq l-inċident li seħħ f’Ħ’Attard meta kien tajjar lit-tewmin.